Bodil Kornbek (KRF), 2002-04-10:
På den baggrund vil jeg bede ministeren bekræfte, hvad ministerens egne eksperter siger, nemlig at der ikke findes tilstrækkelig viden om, hvorvidt pornografi i det offentlige rum påvirker kønsrolleopfattelsen.
Som bekendt har ministeren i sit svar på spørgsmål S 141 til mig givet tilsagn om at igangsætte en grundig undersøgelse af pornografiens eventuelle påvirkning af kønsrolleopfattelsen.
Senere udtaler ministeren imidlertid til dagbladet Politiken
den 15. januar og i brev til mig den 21. marts, at Videnscenter for Ligestillings nye pjece »Ej blot til lyst« viser, at der tilsyneladende ikke er nogen entydig sammenhæng mellem porno og opfattelsen af kønsroller.
Jeg læser dog pjecen helt modsat, og det samme gør pjecens forfattere, der til dagbladet Politiken den 28. marts udtaler, at der ikke er nogen viden om dette område, at pjecen netop konkluderer det modsatte, og at ministeren faktisk fejllæser pjecen.
nej, nu bliver jeg lidt forvirret af, at taletiden ophører...
»Vil ministeren bekræfte, at der ikke i dag findes tilstrækkelig og for danske forhold relevant viden om, hvorvidt pornografi i det offentlige rum påvirker kønsrolleopfattelsen, og at dette også er den entydige konklusion i publikationen »Ej blot til lyst« fra Videnscenter for Ligestilling, 2002?« Skriftlig begrundelse
Ministeren har på spørgsmål nr. S 141 fra samme spørger svaret, at hun vil tage initiativ til, at der iværksættes en undersøgelse, der kan belyse, hvilken indflydelse på kvindesynet pornografien har.
Ministeren svarer blandt andet, »at diskussionen på nuværende tidspunkt er baseret på formodninger.
Senere har ministeren tilkendegivet, at Videnscentrets seneste publikation på området, »Ej blot til lyst«, viser, at der tilsyneladende ikke er entydige sammenhænge mellem pornografi og kønsrolleopfattelser, og at der ikke er en bevislig fare for, at kønsrolleopfattelsen fordrejes af pornografi.
Ministeren har i forlængelse heraf meddelt, at hun vil bede Videnscentret indsamle den eksisterende viden på området og først derefter tage stilling til, om der skal igangsættes ny forskning.
Videnscentrets publikation synes altså at have ændret ministerens opfattelse af, hvad vi p.t. ved om pornoens indflydelse.
Det er spørgerens overbevisning, at ministeren drager forkerte konklusioner ud fra Videnscentrets publikation.
I publikationen er det direkte anført, at der er tale om et debatoplæg, at der mangler viden på området, at det er relevant at overveje, hvilke kønsbilleder pornografien bærer frem, at pornografien forenkler kønsbillederne og begrænser kønnenes handlemuligheder, hvis kønnene efterlever disse billeder, og at man ikke med sikkerhed ved, hvilken indflydelse denne tendens får på kvinders og mænds selvværd og på hele ligestillingssituationen.
Publikationen afsluttes med at lade spørgsmålet om de ligestillingsmæssige konsekvenser af pornografiens udbredelse stå helt åbent.
Til dagbladet Politiken den 28. marts 2002 udtaler en af forfatterne bag publikationen, at man allerede med sikkerhed ved, at der ikke findes brugbar viden om emnet i Skandinavien, at der altså ikke er nogen eksisterende viden at indsamle, og at dette netop er publikationens konklusionen. Spørgeren ønsker på den baggrund, at ministeren bekræfter, at der ikke i dag i vor kulturkreds findes tilstrækkelig viden på området, og at publikationen »Ej blot til lyst« ikke ændrer derved, samt at man allerede nu ved, at der ikke foreligger brugbare skandinaviske undersøgelser, hvorfor en indsamling heraf er overflødig.